钦定古今图书集成/明伦汇编/官常典/第752卷 > 冯云路 汪延陛 熊 明睿
## 钦定古今图书集成/明伦汇编/官常典/第752卷 > 冯云路 汪延陛 熊 明睿

按：《明外史忠义传》：“云路，字渐卿，黄冈人。好学励行。年
三十，即弃诸生，从贺逢圣讲学，遂寓居武昌，著书数
百卷。崇祯三年，巡按御史林铭球荐其贤，并上所著
书，不用。及贼将渡江，云路贻书逢圣曰：‘在内以宁湖
为止水，在外以汉江为汨罗’。宁湖者，云路谈经处也。
城既陷，乘桴入宁湖。贼遣使来聘，追呼曰：‘我主以高
爵待贤人，公何远遁’？”遥应曰：“我平生止读《忠孝书》，未
尝读降贼书也。”遂投湖死，年四十有六。从游诸生汪
延陛，亦死焉。其同邑熊字渭公，亦移居武昌。嗜古
学，尤喜邵子《皇极书》，颇言未来事。十六年元旦，尽以
所撰《性理格言》《图书悬象》《大易参》诸书付其三弟曰：
“能读此，可以保身立命。我生平积力在焉，善藏弗失。”
城破前一日，贻书云：“路言明日当觅我某树下。”及期，
行树旁，贼亦追至，跃入荷池以死。有诸生明睿者，江
夏人。城破，贼独不入其门，睿慨然曰：“安有父母之邦
覆，而偷生苟活者！”语家人：“速从我入，并否则速去。”于
是妻二子二女及诸婢以次投井。睿笑曰：“吾今旷然
无累矣。”从容榜诸门，赴井死。时人号为明井。